Xerosicyos danguyi

Ny Xerosicyos danguyi dia karazan-javamaniry mamony sy mianika, vahy, ao amin' ny fianakaviana Cucurbitaceae, mitahiry rano, nofaritan' i Jean-Henri Humbert tamin' ny taona 1939, izay tsy fahita afa-tsy any atsimo sy atsimo-andrefan' i Madagasikara (indrindra any amin' ny faritra manodidina an' i Toliara). Izy io no karazana filamatra ao amin' ny vondron-karazana Xerosicyos. Kitsakitsakoba, takisakisaka, tapisaka na taposaka ny anarany amin' ny teny malagasy. Avy amin' ny teny grika hoe xeros ("maina") sy sicyos ("kôkômbra") ny anaran' ny vondron-karazana misy azy, izany dia ilazana ny fampifanarahany ny fiainany amin' ny tontolo maina sy ny maha mpikambana azy ao amin' ny fianakaviana Cucurbitaceae; ny hoe danguyi kosa dia manome voninahitra an' i Paul A. Danguy, bôtanista frantsay. Ny anarana manan-kery dia Xerosicyos danguyi Humbert.

 Famatiparitana 

 Vatana 
Zavamaniry mianika na midina ny Xerosicyos danguyi, mahatratra 2,5 ka hatramin' ny 5 m eo ho eo ny halavany any amin' ny toerana voajanahary aniriany. Ny tahony dia miendrika varingarina, matanjaka, minofon-kazo (fa tsy toy ny ahitra), matetika misampana avy eo amin' ny fotony, misy tangolika ahafahany hianika amin' ny tohana manodidina. Afaka mamorona fototra mibontsina izay miantoka ny fitahirizana rano ity karazana ity, toetra iray hita indrindra amin' ireo izay maniry avy tamin' ny voa fa tsy tamin' ny alalan' ny tsatoboly izany.

 Ravina 
ankavia|vignette|221x221px|Ravina sy tangolika
Mipetaka manaraka tahony ny raviny, izay saika miendrika kapila faribolana, matevina ary mitahiry ranony betsaka, mnana savaivo (na halava) mirefy 1 hatramin' ny 5,5 sm, maitso manopy volafotsy na manopy manga, mampahatsiahy ny endriky ny vola madinika, ny lokony.

 Vony sy voa 
vignette|207x207px|Vonin' ny Xerosicyos danguyi
Zavamaniry diôika ny Xerosicyos danguyi: entin' ny fototra samy hafa misaraka ny vony lahy sy ny vony vavy, ka mitaky ny fisian' ny zavamaniry lahy sy ny zavamaniry vavy mba hampisy voa. Maitso manopy mavo ny voniny izay kely sady mivondrona, amin' ny ankapobeny amin' ny faran' ny ririnina na amin' ny lohataona sy fahavaratra, sady tsy dia miseho loatra. Alohan' ny hisokafan' ny voniny tanteraka dia manana endrika mizoro izy ireo ka mampahatsiahy ny boaty kely vita amin' ny taratasy. Kely sy miendrika atody ny voany izay manja manopy volomboasary rehefa masaka. Maina sy miaty vihim-boa misy elatra aelin' ny rivotra ny voany. Amin' ny ankapobeny dia tsy mamoa ny Xerosicyos danguyi nambolena.

 Toeram-paniriany voajanahary 
Maniry manomboka amin' ny haambio 0 ka hatramin' ny 1 000 m ny Xerosicyos danguyi, any amin' ny fritra maina ka hatramin' ny somary maina: ala trôpikaly maina, faritra be vato, dongom-pasika ary kirihitr' ala tia toetany maina, indraindray hamandoin' ny zavona amorontsiraka. Maniry amin' ny toerana kely tsiron-tany  izy io ary miara-maniry amin' ny zavamaniry hafa izay manome tohanana hianihany mba hahazoany hazavana. Miantoka ny fitahirizana rano ny raviny sy ny tahony matevina, ka mahatonga azy hahazaka ny hain-tany izay mampiavaka ny tontolo karakaina eto Madagasikara.

 Jereo koa 

 Xerosicyos